Bybelskool » Matteus 4 – Jesus se versoeking en die begin van sy bediening
Jesus se verkondiging – 4:12-17
Johannes se bediening word in dieselfde tyd beëindig met sy inhegtenisname (vgl. die res van die verhaal in hfst. 14) waarna Jesus met sy openbare bediening begin. Sy basis skuif na Kapernaum by die see vanwaar af Jesus groter beweegruimte gehad het in Galilea. Dit is ook die vervulling van die profesie in Jes. 8:23-9:1.
Die inhoud van sy boodskap is dieselfde as Johannes die Doper s'n: "Bekeer julle, want die koninkryk van die hemele is op hande." Sy wonderwerke wat hierna volg, is dus ondergeskik aan sy verkondiging, en dien eintlik net die doel om gesag aan sy verkondiging te verleen.
Die roeping van die eerste dissipels – 4:18-22
Jesus roep twee stelle broers, Simon en Andreas, en Jakobus en Johannes om Hom te volg en vissers van mense te word. Die hele idee van gestuurdheid is dus van die begin af deel van Jesus se boodskap. Hulle onmiddellike gehoorsaamheid getuig van die groot gesag waarmee Hy optree.
Jy kan hier meer lees oor die onderskeie lyste van die dissipels in die evangelies en Handelinge.
Jesus bewys barmhartigheid aan baie mense – 4:23-25
Jesus se bediening word hier drie-ledig uitgespel: onderrig, verkondiging, en genesing.
Mense het nodig om geleer te word wat die beginsels van God se koninkryk is – soos Jesus net hierna in hfst 5-7 met sy uitnemende Bergrede gaan doen en later in nog vier ander toesprake in die evangelie (Bergrede – hfst. 5-7; Onderrig aan dissipels – hfst. 10; Gelykenisse van die koninkryk – hfst. 13; Verhoudinge in die kerk – hfst. 18; Koms van die koninkryk – hfst. 23-25).
Mense het ook nodig om die roepstem tot bekering te hoor wat indruis teen die geneigdheid wat ons het om tevrede te wees met die gebrokenheid van die wêreld en ons eie sondige lewe. Dit sal Jeus ook aanraak in sy toesprake, maar ook in die verskillende optredes reg deur die evangelie waarin Jesus sommige mense verwyt het dat hulle hulle nie bekeer het al het Hy soveel kragtige dade onder hulle gedoen (vgl. bv. 11:20-24) en weer aan ander wat vermoeid en swaar belas is, sy rus aangebied het (vgl. bv. 11:25-30).
Mense het ook genesing nodig van die siektes en kwale waaraan hulle ly. Daarom is mense met allerhande siektes na Hom gebring, en het Hy hulle genees. Genesing was dus 'n sentrale deel van sy bediening, en demonstreer hier die deurbreek van die koninkryk van God in hierdie wêreld. Vandag nog is genesing 'n teken van die koninkryk van God en daarom 'n geskenk uit sy hand. Ons moet natuurlik nie aan genesing net in terme van individuele siektes dink nie. Daar is ook sosiale of kollektiewe soorte siektes, soos armoede, geweld en verslawing. Daar is ook baie gestaltes van genesing, van wonderbaarlike genesing deur gebed tot genesing deur mediese ingrepe, of selfs in die aanpas van mense se lewensstyle, of die veranderinge van onderlinge gesindhede en die impak van vergifnis op mense se gesondheid. Hierdie genesings kan nie van mekaar losgemaak word nie en staan almal in die verlengde van wat Jesus hier demonstreer van sy bediening. Dié bediening gaan immers voort!
Groot skares het Jesus begin volg wat die tafel gedek het vir een van die belangrikste toesprake wat ooit gelewer is, die Bergrede.